b'\n_START_ARTICLE_\nRiga\n_START_SECTION_\nZgodovina\n_START_PARAGRAPH_\nMesto Riga je bilo ustanovljeno v okviru Hanse leta 1201 in je bilo pod oblastjo mnogih dr\xc5\xbeav. Prvi nasprotnik mestne dr\xc5\xbeavice je bil Latvijski vite\xc5\xa1ki red, ki je bil veja tevtonskih vitezov. Pod pretvezo pokristijanjevanja so se vitezi stoletja borili za nadoblast in \xc4\x8deprav so jih prebivalci Rige nekajkrat tudi premagali, so napadi prenehali samo po livonski vojni (1558-1582), ko je red prenehal obstajati. Takrat so opusto\xc5\xa1eno de\xc5\xbeelo zasedli Poljaki, a \xc5\xbee leta 1621 so zavzeli Rigo \xc5\xa0vedi. Med Veliko severno vojno (1700-1721) so se potegovali za Rigo Poljaki, Sasi in Rusi, dokler je ni leta 1710 zasedel ruski car Peter Veliki. Rusi so ostali na oblasti ve\xc4\x8d kot dve stoletji, a pravi gospodarji Rige so bili Nemci, ki so popolnoma prevzeli mestno gospodarstvo. Med svetovnima vojnama so bile Baltske dr\xc5\xbeave v ospredju dogodkov. Leta 1917 so zasedli Latvijo Nemci, naslednje leto je dr\xc5\xbeava proglasila samostojnost, a \xc5\xbee \xc4\x8dez dva meseca jo je zasedla Rusija. Proti njej so nastopili spet Nemci, a tudi njih so premagali doma\xc4\x8dini s pomo\xc4\x8djo estonske vojske (julija 1919). Naslednjega leta je Latvija podpisala mirovno pogodbo z Rusijo, ki je sporazum prekr\xc5\xa1ila takoj ob izbruhu druge svetovne vojne leta 1940. \xc4\x8ceprav so \xc5\xbee naslednje leto nem\xc5\xa1ke \xc4\x8dete vkorakale v Rigo, so jo Sovjeti spet pridobili ob koncu vojne. Latvijci so spet proglasili neodvisnost leta 1990, ko so izrecno obnovili dr\xc5\xbeavnost iz leta 1918 in razglasili vmesno obdobje za okupacijo. Riga je bila izbrana za glavno mesto dr\xc5\xbeave.'